Κανονισμός (ΕΚ) αριθ. 1251/2001 της Επιτροπής

της 26ης Ιουνίου 2001

για την τροποποίηση του κανονισμού (ΕΟΚ) αριθ. 3769/92 για την εφαρμογή και τροποποίηση του κανονισμού (ΕΟΚ) αριθ. 3677/90 του Συμβουλίου για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3677/90 του Συμβουλίου, της 13ης Δεκεμβρίου 1990, για τη θέσπιση μέτρων για την πρόληψη της διοχέτευσης ορισμένων ουσιών(1), στην παράνομη παρασκευή ναρκωτικών και ψυχοτρόπων ουσιών όπως τροποποιήθηκε τελευταία από τον κανονισμό (ΕΚ) αριθ. 1116/2001(2), και ιδίως το άρθρο 10 παράγραφος 3,

τον κανονισμό (ΕΟΚ) αριθ. 3769/92 της Επιτροπής, της 21ης Δεκεμβρίου 1992, για την εφαρμογή και τροποποίηση του κανονισμού (ΕΟΚ) αριθ. 3677/90 του Συμβουλίου για τη θέσπιση μέτρων για την πρόληψη της διοχεύτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών(3), όπως τροποποιήθηκε τελευταία από τον κανονισμό (ΕΚ) αριθ. 1610/2000(4),

Εκτιμώντας τα ακόλουθα:

(1) Η υποχρέωση αποστολής κοινοποίησης πριν από την εξαγωγή, εφόσον η αίτηση υποβάλλεται κατ' εφαρμογή του άρθρου 12 παράγραφος 10 της σύμβασης των Ηνωμένων Εθνών του 1988 κατά της παράνομης εμπορίας ναρκωτικών και ψυχοτρόπων ουσιών και της απόφασης S-20/4 Β των Ηνωμένων Εθνών, πρέπει να αναγνωρισθεί και να κοινοποιηθεί στα κράτη μέλη.

(2) Πρέπει να απλουστευθεί και να συντομευτεί η διαδικασία με την οποία τροποποιούνται οι κατάλογοι των χωρών στις οποίες πρέπει να αποσταλούν αυτές οι κοινοποιήσεις, ούτως ώστε να είναι δυνατόν να δοθεί σύντομα απάντηση στις εν λόγω αιτήσεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3769/92 τροποποιείται ως εξής:

1. Το άρθρο 2 αντικαθίσταται από το ακόλουθο κείμενο: "Άρθρο 2

Ειδικές απαιτήσεις εξαγωγής για ουσίες της κατηγορίας 2

Σύμφωνα με το άρθρο 5 παράγραφος 2 του βασικού κανονισμού, οι εξαγωγές διαβαθμισμένων ουσιών της κατηγορίας 2 υπόκεινται, κατ' αναλογία, στις διατάξεις του άρθρου 4 του βασικού κανονισμού, εφόσον οι εν λόγω ουσίες προορίζονται για επιχειρηματία εγκατεστημένο σε χώρα της οποίας η ονομασία αναφέρεται στον κατάλογο που έχει δημοσιευθεί στη σειρά C της Επίσημης Εφημερίδας. Οι κατάλογοι αυτοί θα ενημερώνονται, τακτικά από την Ευρωπαϊκή Επιτροπή."

2. Το άρθρο 3 αντικαθίσταται από ακόλουθο κείμενο: "Άρθρο 3

Ειδικές απαιτήσεις εξαγωγής για ουσίες της κατηγορίας 3

Με την επιφύλαξη ειδικότερων απαιτήσεων που θα καθορισθούν (βάσει συμφωνιών με τις ενδιαφερόμενες χώρες, οι εξαγωγές διαβαθμισμένων ουσιών της κατηγορίας 3 υπόκεινται στις διατάξεις του άρθρου 4 του βασικού κανονισμού, σύμφωνα με το άρθρο 5α παράγραφος 2 του βασικού κανονισμού, εφόσον οι ουσίες αυτές προορίζονται για επιχειρηματία εγκατεστημένο σε χώρα της οποίας η ονομασία περιλαμβάνεται στον κατάλογο που έχει δημοσιευθεί στη σειρά C της Επίσημης Εφημερίδας, και δεν μπορεί να χορηγηθεί γενική ατομική άδεια σύμφωνα με την παράγραφο 3 του εν λόγω άρθρου. Οι κατάλογοι αυτοί θα ενημερώνονται τακτικά από την Ευρωπαϊκή Επιτροπή."

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Ιουνίου 2001.

Για την Επιτροπή

Frederik Bolkestein

Μέλος της Επιτροπής

(1) ΕΕ L 357 της 20.12.1990, σ. 1.

(2) ΕΕ L 153 της 8.6.2001, σ. 4.

(3) ΕΕ L 383 της 29.12.1992, σ. 17.

(4) ΕΕ L 185 της 25.7.2000, σ. 30.